Feltets yngste topper stillingen ved EM | Golf.dk
Der er gået seks år siden Emily Pedersen blev europamester. Nu har et nyt kæmpetalent taget det første skridt i retning mod guldmedaljen ved EM.
Amalie Leth-Nissen er stadig ikke fyldt 15 år, men spilleren fra Hjortespring er allerede fremme som bedste dansker på amatørernes verdensrangliste med sin 71. plads. Onsdag blev der taget hul på European Ladies' Amateur Championship på Parkstone Golf Club nær Bournemouth, og det unge talent - feltets yngste deltager - var flyvende på førstedagen.
Syv birdies og en bogey var resultatet af første runde, og Leth-Nissens score i -6 bringer hende helt til tops i stillingen. Fire spillere er to slag efter på en delt andenplads, og blandt dem finder man nummer 11 på verdensranglisten, svenske Linn Grant.
Ni danskere er til start i det sydlige England, og Leth-Nissen er ikke den eneste, som har grund til at være svært tilfreds med starten.
Marie Lund-Hansen lagde ud med en bogey på sit første hul, men derfra var det slut med fejlene. En eagle på sjette hul og to birdies gav en runde i -3, og det placerer sønderjyden på en delt sjetteplads. Hun er to slag foran Sofie Kibsgaard på 19. pladsen i -1.
Karen Fredgaard var under par indtil en doublebogey på 15. hul. Hun er +1 og på 37. pladsen. Cecilie Finne-Ipsen var fire over par efter 10 huller, men birdie på 12. og 14. hul betød en 74'er og en 47. plads i +2 ved dagens afslutning. Der finder man også Anne Normann.
Der er arbejde at gøre, hvis resten af de danske deltagere skal få en afgørende rolle at spille i mesterskabet. Puk Lyng Thomsen og Linette Holmslykke er seks over par og på 98. pladsen. 144 spillere var til start, og med sin score i 81 slag er Cecilie Brøgger Nielsen nummer 131.
De fem danskere, som kvalificerede sig til hulspillet ved French International Boys- og Lady Juniors Championship, tabte alle inden kvartfinalerne